 जियां के आम तौर उप्पर चुनाएं दे दरान दिक्खने जां सुनने गी थ्होंदा ऐ ठीक इयां इक बारी फ्ही सुनने गी थ्होआ, सज्जाद लीन दे चुनांऽ लड़ने दे फैसले कन्नै ना ते कोई खास र्‌हान होने दी लोड़ ऐ ते ना गै एह् कोई बड्डी गल्ल ऐ ब उंदे इस फैसले कन्नै दूए केईं कनूनें, संभावनाएं जां औने आह्‌ले समें दी राजनीति दी तस्वीर कन्नै सरबंधन केईं सुआल सामने जरूर आए न उंदे चा इक ऐ जे क्या सज्जाद दे इस फैसले ने नरम पंथी हुर्रियत कांफ्रेंस लेई चुनांऽ लड़ने दे दरवाजे खोली दित्ते न।  इत्तेहास दा अवलोकन करचै तां दिक्खगे जे रहायशमुआरी दल गी राजनीति ते राश्ट्रीयधारा च औने लेई 22 ब’रें दा लम्मा सफर तैह् करना पेआ।  ऐसे मामलें च सदाहरण रूपै कन्नै इक गै लक्ष्य होंदा ऐ जां सत्ता गी हासल करने दी लालसा।  वर्तमान समें च बी तमाम परिस्थितिया ऐसे उदाहरणें गी पेश करने लेई पूरी चाल्ली कन्नै अनुकूल ऐ।  सिद्धातिक बचारधारा जरूर ऐसी कोशशें दे रस्तें च रूकावट ऐ।  इस लेई सज्जाद ने चुनांऽ लड़ने दा फैसला लेइयै कोई गुनाह् नेईं कीता जियां के ओह्‌‌दे कट्‌टरपंथी मित्र ते अलगावावादी खेमे च बैठे ओह्‌दे दुश्मन सोचा रदे न।  इस्सै चाल्ली सज्जाद ने चुनांऽ लड़ने दी घोशना करियै कोई अनहोनी घटना नेईं कीती ऐ जियां राश्ट्रीयधारा जां प्रमुक्ख राजनीतिक दलें च बैठे लोक सोचा रदे न।  सज्जाद लोन दे सुआर्गीय पिता अब्दुल गनी लोन, जिनें पुप्लस कांफ्रेंस दी नींह् रक्खी ही ते इस पार्टी दे बेनर हेठ कश्मीर दी राजनीतिक गी इक नमीं दिशा देने दा सुखना दिक्खेआ हा, वर्तमान परिस्थितिएं थमां ऐसा लगदा ऐ जे उंदे पुत्तर ने स्हेई फैसला लैता ऐ ते स्हेई समें उप्पर स्हेई रस्ता इख्तयार कीता ऐ।  इस चाल्ली कन्नै ब’रे 2002 चं अब्दुल गनी लोन दी हत्या दे समें उंदे पुत्तर सज्जाद लोन पास्सेआ दित्ते गेदे ब्यानें च बी इक सच्चाई नजर औंदी ऐ जे उंदे बब्बै गी कश्मीर दे अवाम् दा नेतृत्व करने दी कीमत चुकानी पेई। 